На основу члана 22 ст. 3 и 4 Закона о органској пољопривреди ("Службени лист РЦГ", број 49/04), Министарство пољопривреде, шумарства и водопривреде донијело је 

Правилник о облику и садржини ознаке, начину означавања и облику заштитног знака (лого) за производе из органске пољопривреде

Правилник је објављен у "Службеном листу РЦГ", бр. 31/2007 од 1.6.2007. године.

Члан 1

Овим правилником прописује се облик и садржина ознаке производа из органске пољопривреде, начин означавања, облик и садржина заштитног знака (лого) за производе из органске пољопривреде.

Члан 2

Ознака производа из органске пољопривреде (у даљем тексту: ознака) издаје се за: непрерађене производе биљног и животињског поријекла, прерађене биљне и сточарске производе намијењене за људску употребу, односно животне намирнице припремљене од једног или више састојака биљног или животињског поријекла ако је 95% састојака пољопривредног поријекла произведено у складу са методама органске пољопривреде и да су други употријебљени састојци пољопривредног и непољопривредног поријекла у складу са Правилником о преради, транспорту и складиштењу производа органске пољопривреде ("Службени лист РЦГ", број 38/05), а на основу издатог цертификата.

Члан 3

Ознака је правоугаоног облика у виду наљепнице, димензије 30 x 15 mm.

На подлози свијетло жуте боје са хоризонталним беж линијама исписан је текст "ПРОИЗВОД ОРГАНСКЕ ПОЉОПРИВРЕДЕ" или "ПРОИЗВОД ИЗ ПРЕЛАЗНОГ ПЕРИОДА У ОРГАНСКУ ПОЉОПРИВРЕДУ" са стилизованом флоралном линијом тамно зелене боје.

На десној страни ознаке, иза флоралне линије, површина је свијетло зелене боје на којој се налази број под којим је ознака заведена код надлежног органа исписан тамно зеленом бојом.

Ознака се ставља на видно мјесто на амбалажу производа.

Члан 4

Биљни производи се означавају ознаком "ПРОИЗВОД ИЗ ПРЕЛАЗНОГ ПЕРИОДА У ОРГАНСКУ ПОЉОПРИВРЕДУ" ако су методе органске производње биле примјењиване најмање 12 мјесеци прије означавања производа и ако производ садржи само један састојак пољопривредног поријекла који потиче од једног усјева а састојци непољопривредног поријекла су дозвољени за употребу у складу са правилником из члана 2 овог правилника.

Члан 5

Означавање ознаком "ПРОИЗВОД ИЗ ПРЕЛАЗНОГ ПЕРИОДА У ОРГАНСКУ ПОЉОПРИВРЕДУ" не може се примијенити на производе животињског поријекла произведене по плану произвођача за прелазни период.

Члан 6

Облик и изглед ознаке одштампан је у Прилогу 1 овог правилника и чини његов саставни дио.

Члан 7

Производ који носи ознаку "ПРОИЗВОД ОРГАНСКЕ ПОЉОПРИВРЕДЕ" може носити и заштитни знак (лого) за производе из органске пољопривреде.

Производ означен као "ПРОИЗВОД ИЗ ПРЕЛАЗНОГ ПЕРИОДА У ОРГАНСКУ ПОЉОПРИВРЕДУ" не може носити заштитни знак (лого) за производе из органске пољопривреде.

Члан 8

Заштитни знак (лого) за производе из органске пољопривреде (у даљем тексту: заштитни знак) има облик стрелице која формира облик стилизованог листа (зрна, клице) постављеног у квадратном простору. Натпис "органска пољопривреда Црне Горе" налази се испод знака.

Боје које се користе код дизајнирања овог знака су црвена и зелена:

- зелена (C -100%, Y - 100%) као контура листа (зрна или клице)

- црвена (M - 100%, Y - 100%) за врх стрелице.

Фонт који се користи за текстуални дио знака је: AvantGarde Bk Bt - East European(Book).

Члан 9

За заштитни знак димензија 10 x 10 cm, за штампу из колора (патоне скала), технички подаци су:

контура листа - 3 pt; green C
квадрат (оквир) -1,5 pt; green C
унутрашњост квадрата - бијела

стрелица - 4 pt;  red 032 C
Натпис (логотип) се налази испод знака, по средини, написан малим словима величине 50 pt.

Члан 10

За апликацију заштитног знака мањег од 1 cm, технички подаци су:

контура листа - 0,5 pt;

квадрат (оквир) - 0,25 pt.

Апликација иде у једној боји (ако је штампа из колора користи се црна боја или варијанта у негативу - бијела уколико је површина тамна).

Натпис се налази испод знака, по средини, а величина не смије бити мања од 3 pt.

У случају потребе да се заштитни знак увећа, пропорција заштитног знака не може се мијењати.

Члан 11

Облик и изглед заштитног знака одштампан је у Прилогу 2 овог правилника и чини његов саставни дио.

Члан 12

Овај правилник ступа на снагу осмог дана од дана објављивања у "Службеном листу Републике Црне Горе".

Број: 313/07-0205-3293/2 

Подгорица, 24. мај 2007. године

Министар, 

мр Милутин Симовић, с.р.

